Všeobecne záväzné nariadenie obce Hruštín
zo dňa 23. októbra 1992 č. 7, o obecných symboloch
 ich používanie

     Obecné zastupiteľstvo v Hruštíne podľa zákona 369/90  Zb. o obecnom zriadení v znení neskorších zmien a doplnkov sa uznieslo dňa 23. októbra 1992 na tomto
"nariadení"

I.
Všeobecné ustanovenie

1.	Predmetom nariadenia je ustanovenie obecných symbolov a ich používaní.

II.
Symboly obce
§ 1
ERB OBCE

1.	Erb obce tvorí v zelenom štíte biela figúra drevorubača so zlatým klobúčikom a zlatou sekerou.
2.	Vyobrazenie erbu obce tvorí príloha č. 1 tohto nariadenia.

§ 2
VLAJKA OBCE

1.	Vlajka obce sa skladá z troch rovnakých vodorovných pruhov, bieleho, žltého a zeleného usporiadaných pod sebou.
Pomer strán 2:3 a je ukončená trojcípom siahajúcim do 1/3 dĺžky.
2.	Vyobrazenie obecnej vlajky tvorí príloha č. 1 tohto nariadenia.

§ 3
PEČAŤ OBCE

1.	Pečať obce tvorí erb obce, okolo ktorého je do kruhu umiestnený nápis "OBEC HRUŠTÍN" s rokom vzniku "1588" . Priemer pečate obce je 45 mm.
2.	Podrobné vyobrazenie obecnej pečate tvorí príloha č. 1 tohto nariadenia.

III.
Používanie obecných symbolov
§ 4

1.	Erb obce sa používa
a/ na insigniách obce
b/ na insigniách vyznamenaní obce
c/ v zasadacích a rokovacích miestnostiach a v miestnosti starostu obce
d/ na hraniciach obce resp. katastru obce
e/ na obecných budovách a zariadeniach

§ 5

1.	Erb obce na listinách, pečiatkach používajú
a/ starosta obce
b/ obecný úrad
c/ všetky orgány a organizácie zriadené obcou

§ 6

1.	Listiny, pečate a úradné pečiatky s erbom obce sa používajú  len vtedy ak listina obsahuje uznesenie, alebo nariadenie, rozhodnutie orgánov obce a organizácií.
2.	Listiny, pečate a úradné pečiatky  s erbom obce sa nepoužívajú v bežnom korešpondentnom styku. 

§ 7

1.	Za obecný erb sa považuje aj jeho jednofarebná napodobenina z kovu, keramického alebo iného materiálu, ak vyobrazením zodpovedá vyobrazeniu erbu obce.

§ 8

1.	Obce používajú vlajku obce pri dňoch významných pre obec a počas zasadnutia  obecného zastupiteľstva.
2.	Ak sa pri výzdobe používa štátna vlajka SR sú umiestnené v rovnakej výške vedľa seba pričom sa štátna vlajka SR umiestňuje z čelného pohľadu vľavo.

§ 9

1.	Obecné symboly: erb
                            vlajka /originálne vyhotovenie/
                            pečať
uschováva starosta obce /do oficiálneho odovzdania funkcie/ počas svojho volebného obdobia.
2.	Používať originál obecných symbolov má právo len starosta  /jeho zástupca/ ,za ktorých uchovanie zodpovedá.

IV.
Záverečné ustanovenie

1.	Toto nariadenie nadobúda platnosť dňom 23. októbra 1992

									Ing. Václav Kubirita
									      starosta obce